જીવનની સતત પ્રવેગિત થઈ રહેલી ગતિ આપણને, આપણા જીવન, આપણું શરીર અને આપણા મન વિષે વિચાર કરવાની ભાગ્યે જ તક આપે છે. છતાં આ પ્રવૃત્તિઓમાંથી થોડોક સમય ચોક્કસ ફાળવો અને આપણું શરીર જે કુદરતનું સર્વોત્કૃષ્ટ સર્જન છે તેનું નિરીક્ષણ કરો. તમે જોશો કે તેમાં શરીરની ક્રિયાઓને અવિરતપણે ચાલુ રાખનાર અસંખ્ય કોશોમાંનો દરેક કોશ, શરીરનો દરેક નાનોમોટો અવયવ અને મગજ તથા મન અવિરતપણે કાર્યશીલ હોય છે. આવી સતત પ્રવૃત્તિ કરવાથી તનાવ ઉદભવે છે અને પરિણામે શરીર-મન-સંકુલની કાર્યક્ષમતા ઘટે છે. પરંપરાગત કસરતો બહારના સ્નાયુઓને સુડોળ બનાવતી હોવા છતાં આંતરિક અવયવોને ખાસ લાભ કરતી નથી.